Hrad Rabí (Afrikaans: Rabí-kasteel, Duits: Burg Raby) is die ruïne van 'n laat-Gotiese hoogteburg in Tsjeggië, geleë in die gelyknamige nedersetting in die Suidwes-Boheemse distrik Okres Klatovy. Die kasteel is in 1978 tot nasionale kulturele monument verklaar en in die 1980's gerestoureer. Die kasteel het in die bergstreek Bavorovská vrchovina, op 'n hoogte van 480 m bo seevlak, aan die boloop van die Otavarivier en sowat 10 km noordoos van die stadjie Sušice ontstaan. Dit is een van die magtigste en mees versterkte vestings in Tsjeggië en heel Sentraal-Europa, met 'n oppervlakte wat in sy bloeitydperk omstreeks 10 000 vierkante meter beslaan het. Sy kasteeltoring was die tweede grootste in Boheme na dié van die Karlštejn-kasteel. Die eerste gedokumenteerde verwysing na Hrad Rabí dateer van 1380, maar heel waarskynlik het die kasteel al in die 12de eeu ontstaan, soos uit enkele Romaanse stylelemente blyk, met 'n hoë uitkyktoring in sy middel en 'n binnehof. Landbougeriewe het eweneens deel uitgemaak van die kompleks. Om die handelsroete tussen Sušice en Horažďovice asook goudmynbou langs die Otava te beskerm, is vir die vesting 'n strategiese ligging op 'n heuwel gekies.